**Informatīvais ziņojums**

 **“Par Eiropas Savienības Konkurētspējas ministru sanāksmē 2020. gada 23. oktobra videokonferencē izskatāmajiem jautājumiem”**

2020. gada 23. oktobrī notiks neformālā Eiropas Savienības (turpmāk - ES) Konkurētspējas ministru videokonference. Darba kārtībā plānota ministru apmaiņa ar viedokļiem **par ES  rūpniecību kā ekonomiskās izaugsmes dzinējspēku un ES ekonomikas atveseļošanu caur inovāciju veicināšanu un uz videi nekaitīgu un digitālu pāreju, kā arī vienlīdzīgu konkurences apstākļu sniegto iespēju izmantošanu**.

Nenoliedzami, ka COVID-19 pandēmija ir būtiski ietekmējusi rūpniecību Eiropā – ir bijuši traucējumi piegādes ķēdēs, ieviesti ceļošanas ierobežojumi un novērojama pieprasījuma samazināšanās kopumā. Taču, tajā pašā laikā, ES rūpniecība ar spēcīgu, efektīvu un inovatīvu mazu un vidēju uzņēmumu (turpmāk – MVU) palīdzību ir spējusi stabilizēt ekonomiku un veicināt atvesaļošanos, vienlaikus tiecoties padarīt ES rūpniecību zaļāku, digitālāku un elestīgāku.

2020. gada 10. martā Eiropas Komisija (turpmāk – EK) nāca klajā ar ES rūpniecības stratēģiju, kas ir izstrādāta, lai pārvarētu izaicinājumus, kas saistīti ar pāreju uz klimatneitralitāti, digitalizāciju un globālās konkurētspējas saglabāšanu.

Vienlaikus ir skaidrs, ka pārejai uz klimatneitralitāti būs nepieciešami jauni tehnoloģiski risinājumi, papildu investīcijas un inovācijas. Pāreja uz klimatneitralitāti ļautu radīt jaunus produktus, pakalpojumus, tirgus un uzņēmējdarbības modeļus, vienlaikus ietverot pāreju no lineāras ražošanas uz aprites ekonomiku. Tajā pašā laikā Eiropai ir svarīgi saglabāt savu konkurētspēju, kas balstīta vienlīdzīgos konkurences noteikumos gan ES, gan globālā mērogā.

Eiropas rūpniecība ieņem vienu no vadošajām lomām zaļai un digitālai pārejai pasaulē. Daudzi uzņēmumi ir apzinājušies sniegtās iespējas, potenciālos uzņēmējdarbības un produktivitātes ieguvumus, ko rada videi nekaitīgas un digitālas inovācijas.

Tādas EK piedāvātās politikas inicatīvas kā "Eiropas zaļais kurss" un "ES Digitālā stratēģija" arī turpmāk noteiks veicamos pasākumus dažādās rīcībpolitikas jomās. Attiecīgi, Eiropas rūpniecības stratēģija jau tagad ietver konkrētas iniciatīvas šo mērķu sasniegšanai. Eiropas rūpniecības attīstībai ir piešķirta centrālā loma ekonomikas atveseļošanā. Ar tās ekonomisko nozīmi un inovatīvo spēku, rūpniecība būs galvenais izmaiņu virztītājspēks. Lai sasniegtu izvirzīto mērķi, būtiski ir nodrošināt uzņēmumu pieeju investīcijām. Tas ir dalībvalstu un ES kopējais uzdevums.

Lai ES kļūtu par divkāršās pārejas līderi, rūpniecības stratēģijai kopumā ir jākalpo kā inovācijas stratēģijai turpmākajai rūpniecības attīstībai.

*Diskusijas jautājumi:*

1. *Kādās jomās Baltajā grāmatā par vienlīdzīgu konkurences apstākļu nodrošināšanu attiecībā uz ārvalstu subsīdijām - vispārēji konkurences traucējumi (1. modulis), uzņēmumu iegāde (2. modulis) vai publiskais iepirkums (3. modulis) – būtu nepieciešami jauni instrumenti, lai novērstu ārvalstu subsīdiju izraisītus konkurences traucējumus Vienotajā tirgū?*

ES konkurences noteikumiem, tirdzniecības aizsardzības instrumentiem un publiskā iepirkuma noteikumiem ir svarīga loma, nodrošinot uzņēmumiem vienlīdzīgus apstākļus (*level playing field*) Vienotajā tirgū.

Dalībvalstu subsīdijas allaž ir bijušas pakļautas ES valsts atbalsta noteikumiem, lai nepieļautu konkurences kropļojumus. Subsīdijas, ko ārpussavienības valstis piešķir uzņēmumiem ES, arvien vairāk negatīvi ietekmē vienlīdzīgas konkurences apstākļus Vienoto tirgu, taču ES valsts atbalsta kontroles noteikumi uz tām neattiecas. Arvien biežāk tiek konstatēts, ka ārvalstu subsīdijas ir palīdzējušas pārpirkt ES uzņēmumus, palīdzējušas to saņēmējiem iegūt lielāku tirgus daļu, ietekmēt preču cenu noteikšanas politiku, traucējušas konkurencei publiskajā iepirkumā vai palīdzējušas apgūt ES fondu līdzekļus, tādējādi kaitējot ES uzņēmumiem, kuriem tādas subsīdijas ir liegtas.

Esošā ES tirdzniecības aizsardzības noteikumu likumdošana attiecas tikai uz preču importu no trešām valstīm un tādējādi neatrisina visus problēmjautājumus, ko rada trešo valstu piešķirtās subsīdijas to uzņēmumiem, kas realizē savas preces ES.

Kā daļu no Jaunās Rūpniecības stratēģijas EK 17.06. publicēja Balto grāmatu vienlīdzīgu konkurences apstākļu nodrošināšanai attiecībā uz ārvalstu subsīdijām. Tajā norādīts, ka Eiropas ekonomika ir atvērta un cieši sasaistīta ar pārējo pasauli, tādēļ tai jābūt spējīgai izstrādāt un nepieciešamības gadījumā pielietot instrumentus, kas paredzēti trešo valstu uzņēmumu kropļojošās ietekmes mazināšanai un vienlīdzīgas konkurences nosacījumu radīšanai īpaši attiecībā pret tiem trešo valstu uzņēmumiem, kas saņem citu valstu un valdību subsīdijas, lai ES tirgus atvērtība būtu priekšrocība, nevis vājums.

Bijušais EK Tirdzniecības komisārs Fils Hogans Baltajā grāmatā ietvertos pasākumus saskatīja ne tikai kā iekšējā tirgus aizsardzības un vienotu konkurences noteikumi nodrošināšanu, bet saredzēja to arī stratēģiskās autonomijas kontekstā.

Baltajā grāmatā izklāstītie instrumenti iedalīti trīs galvenajos blokos jeb moduļos:

* Pirmais modulis piedāvā izstrādāt instrumentu tirgus situāciju izvērtēšanai, lai noteiktu situācijas, kurās ārvalstu subsīdijas rada kropļojumu Vienotā tirgus darbībā. Vēršoties pie konkrētas uzraugošās iestādes vai EK ar informāciju, kas liecina par faktu, ka kompānija saņem ārvalstu subsīdijas ar potenciāli kropļojošu konkurences efektu un šis fakts tiek neapšaubāmi pierādīts, kompānijai var tikt noteikti sodas naudas maksājumi, strukturāli vai rīcību koriģējoši pasākumi.
* Otrais modelis paredz vērtēt subsīdiju ietekmi uz iespēju ES kompāniju pārpirkšanu (daļu iegādi), piemēram, uzlabojot ārvalstu uzņēmuma finanšu rādītājus, kas tādējādi rada nepamatotas priekšrocības. Kompānijas, kas saņemtu atbalstu no trešajām valstīm, kas pārsniegtu noteikti līmeni tiktu pakļautas EK vērtēšanai, tādējādi uz laiku bloķējot pārpirkšanas vai daļu iegādes procesu. Atklājot gadījumus, kas liecina par kropļojoša atbalsta gūšanu, ārvalstu kompānijai varētu tikt noteikti pasākumi to novēršanai vai pilnībā atcelts pārpirkšanas/daļu iegādes mēģinājums ES uzņēmumā.
* Trešais modulis pievēršas ārvalstu subsīdiju/atbalsta kropļojošajai ietekmei attiecībā uz ES iepirkuma procedūrām, tādējādi ļaujot piedāvāt preces un pakalpojumus zem tirgus cenas vai pašizmaksas. Šajā modulī ietvertie pasākumi noteiktu, ka ārvalstu kompānijām, kas iesaistās ES mēroga iepirkumu procedūrās, būtu jāinformē par saņemtajām subsīdijām/atbalsta pasākumiem, lai tie varētu tikt izvērtēti un pierādot to kropļojošo ietekmi uz vienlīdzīgas konkurences noteikumiem, šīs kompānijas varētu tikt izslēgta no iepirkuma procedūras. Līdzīgi pasākumi piedāvāti arī gadījumos, ja ārvalstu kompānijas tiktu apsvērtas ES finanšu finansējuma saņemšanai. Līdztekus ar nacionālo kompetento iestāžu un EK uzraugošo lomu, izcelta arī EIB un EBRD loma.

Sanāksmē plānotas sākotnējas diskusijas par iespējamiem izmantojamajiem elementiem un iespējami labāko pieeju kombināciju. Diskusiju rezultātus EK plāno ņemt vērā tālākajā darba pie konkrēta likumdošanas priekšlikuma, kura publicēšana plānota 2021. gada pavasarī.

**Latvijas nostāja**

Latvija piekrīt EK Baltajā grāmatā par ārvalstu subsīdijām izklāstītajai problemātikai, tomēr Latvijas tirgū pagaidām nav līdz šim identificētas vai tiešā mērā novērotas Baltajā grāmatā minētās problēmas, jo īpaši attiecībā uz nevienlīdzīgu konkurences apstākļu esamību, ko radītu trešo valstu ārvalstu investīcijas.

ES iekšienē valda vienoti noteikumi valsts atbalsta sniegšanai uzņēmumiem, tādi būtu jānodrošina arī pret trešo valstu uzņēmumiem, kas vēlas darboties ES tirgū.

Latvija uzskata, ka instrumentiem būtu jābūt viegli ieviešamiem un praktiskiem, lai tas neradītu nesamērīgu slogu ES uzņēmumiem un publiskajam sektoram. Tāpēc uz ārvalstu subsīdijām noteiktie instrumenti nebūtu jāattiecina uz kādu konkrētu tirgus nozari, bet vienlīdzīgi jāpiemēro Vienotajā tirgū kopumā.

Kopumā atbalstām ES tirdzniecības aizsardzības mehānisma tālāku pilnveidošanu, lai ar skaidri saprotamiem un elastīgi piemērojamiem nosacījumiem varētu ierobežot citu valstu iespējamu negodīgu rīcību attiecībā pret ES uzņēmumiem.

Tāpat Latvija kā maza valsts, kam ir svarīga investīciju piesaiste, aicina izvērtēt, kāda būs šī instrumenta potenciālā ietekme uz ārvalstu investīcijām. Īpaši Covid-19 krīzes ietekmē ir nepieciešams nodrošināt vienlīdzīgas konkurnces apstākļus, kā arī pieeju finansējumam, tāpēc mēs nevaram atļauties radīt nepareizu iespaidu ārvalstu partneriem, ka to investīcijas Eiropā nav vēlamas vai tiek uztvertas ar aizdomām.

Latvijā tāpat kā Eiropas Savienībā MVU ir ekonomiskais un sociālais mugurkauls, līdz ar to ņemot vērā Covid-19 krīzes radītās izmaiņas globālajā ekonomikā ir nepieciešams investīcijas MVU attīstībā, tādejādi ar autbalsta pasākumiem sekmējot tautsaimniecības transformāciju un izaugsmi produktivitātes pieaugumā, automatizācijā un digitālā transformācijā

Vienlaikus, Latvija uzskata, ka problēmas kvalitatīvam risinājumam ir jāpiemēro kompleksa pieeja un visi trīs moduļi būtu iespēju robežās jāapvieno vienotā instrumentā gan efektīvas, vienotas un konsekventas pieejas un procedūras nodrošināšanai, gan mazāku administratīvo resursu nepieciešamībai un kopumā mazāka sloga radīšanai.

1. *Mūsu mērķis ir labvēlīgs un funkcionējošs regulējums Eiropas rūpniecībai: kādi pasākumi un reformas dalībvalstu un ES līmenī būtu nepieciešami, lai uzlabotu investīcijas inovācijās?*

Rūpniecības nākotnes un konkurētspējas veicināšana ilgtermiņā lielā mērā ir atkarīga no spējas savlaicīgi noteikt un novērtēt globālos attīstības virzienus. Ņemot vērā mūsdienu mainīgo vidi ir jānodrošina, ka politikas veidošanā tās tiek ņemtas vērā un politika nebremzē ekonomisko attīstību un jaunu biznesa modeļu veidošanos. Tāpat jāsekmē analītiskās kapacitātes veidošanās uzņēmumos, lai tie savukārt varētu ātri un efektīvi sekot līdzi to nišu un sektoru attīstībai un spētu apsteidzoši izmantot izmaiņu radītās iespējas.

**Latvijas nostāja**

Nacionālā pozīcija Nr. 1 "Par ES Rūpniecības stratēģiju" Minitru kabinēta ir apstiprināta 2020. gada 17. septembrī.

Ņemot vērā Covid-19 krīzes radītās izmaiņas globālajā ekonomikā, Latvija kā mērķi rūpniecības attīstībai ir noteikusi tautsaimniecības pārorientēšanu, uzsvaru liekot uz inovāciju, digitālo transformāciju, mūžizglītību, orientējoties uz ekonomikas strukturālām pārmaiņām, mērķtiecīgi pielāgojot valsts atbalsta mehānismus.

Valsts atbalsta pasākumu kopumu tautsaimniecības transformācijai nepieciešams balstīt preču un pakalpojumu eksporta dinamiskā attīstībā, nodrošinot tautsaimniecības izaugsmi caur produktivitātes pieaugumu, automatizāciju, digitālo transformāciju, atbalstu uzņēmumu izaugsmei un strauji augošām nozarēm un ekosistēmām. Vienlaikus rūpniecības attīstībai jābūt balstītai uz klimata neitrāliem pasākumiem.

Svarīgs aspekts tautsaimniecības transformācijas attīstības sekmēšanā, tai skaitā rūpniecībā, ir inovācijas ekosistēmas veidošana, finansējot privātā, publiskā un akadēmiskā sektora sadarbību un tās rezultātā salāgojot pētniecības un inovācijas kapacitāti ar uzņēmējdarbības vajadzībām, kā arī mērķtiecīgas, sabalansētas un pēctecīgas investīcijas pilnā ciklā no zināšanu radīšanas līdz tajās balstītu produktu un pakalpojumu izstrādei un to pārdošanai.

Jaunu konkurētspējas priekšrocību veidošanā izšķirīga būs uzņēmumu biznesa modeļa maiņa no īstermiņa rentabilitātes uz ilgtermiņa produktivitāti un secīgi ilgtspējīgu rentabilitāti, kā arī starpnozaru partnerība, veidojot zināšanu un tehnoloģiju ietilpīgu ekonomiku.

Būtiski nodrošināt alternatīvu finansējuma avotu pieejamību pietiekamā apjomā, ceļot pieejamo finanšu instrumentu klāstu, kas pieejams komersantiem, vienlaikus būtisku uzmanību pievēršot arī kapitāla tirgus attīstībai.

Mazākas un jaunākas dalībvalstīs, kā Latvija, bieži vien nevar konkurēt ražošanas procesos ar lielākiem kaimiņiem, bet ir elastīgas un orientētas uz zināšanām balstītu ekonomiku. ES starptautiskas sadarbības veicināšanai ir svarīgi, lai ES līmenī tiktu attīstītas iniciatīvas, kuras ir vērstas uz aktīvu pārrobežu sadarbību, nodrošinot vienlīdzīgas iespējas visiem uzņēmumiem ES mērogā, kā arī valstu mērogā nozares līderiem un MVU.

Rūpniecības attīstības galvenais dzinējspēks ir un arī turpmāk būs inovatīva rūpniecība, kas sasiatīta un pielāgota mūsdienu digitalizācijas procesiem, tādējādi pārkārtojot ražošanas procesus, ieviešot modernas un videi draudzīgas tehnoloģijas, kā arī radot jaunus un inovatīvus produktus un pakalpojumus.

Latvijas rūpniecībai jākļūst videi draudzīgākai un digitalizētai, kas ir priekšnoteikums globālās konkurētspējas noturēšanai augstas pievienotās vērtības piegāžu ķēdēs.

1. *Kuras tehnoloģijas nākamajā desmitgadē būs būtiskākās daudzsološāko inovāciju radīšanā, kā arī, kur un kurās nozarēs Eiropa nākotnē būs vadošā, un kas varētu būt izaicinošākais šķērslis, lai tas notiktu?*

Nenoliedzami digitalizācijas laikmets ir veicinājis zināšanu pārnesi no tehnoloģiski attīstītajiem uzņēmumiem, palīdzot citiem tirgus dalībniekiem pielāgot līdzšinējos uzņēmējdarbības modeļus atbilstoši digitālajam laikmetam.

Šeit izškiroša loma ir pieejamajām investīcijām, kas ļauj nodrošināt rūpniecības digitalizāciju, pārkārtot ražošanas procesu, ieviešot modernas un videi draudzīgas tehnoloģijas. Taču vienlaikus svarīgi ir apzināties, ka būtiski rūpniecības konkurētspējas celšanā ir spēja ar šiem risinājumiem iekļauties Vienotajā digitālajā tirgū, tadejādi spējot radīt inovatīvus produktus.

Rūpniecības konkurētspēja ir arī cieši saistīta ar cilvēkkapitālu un tā kvalifikāciju, līdz ar to rūpniecībā nodarbinātajiem digitalizācija, automatizācija un jaunatklājumi mākslīgā intelekta pielietojumā nozīmēs bezprecedenta nepieciešamību apgūt jaunas prasmes, kas savukārt nozīmē to, ka augstākās un tehniskās izglītības sistēmām būs nepieciešams radīt vairāk zinātnieku, inženieru un tehniķu, lai sekmētu ekonomikas transformāciju mūsdienu digitālajā laikmetā un vienlaikus sekmētu tās konkurētspēju.

**Latvijas nostāja**

Uzskatām, ka nākamajā desmitgadē nozīmīgu lomu inovāciju radīšanā ieņems mākslīgā intelekta tehnoloģijas – gan saistītas ar procesu automatizāciju un lēmumu pārvaldību, kiberdrošību, varbūtību noteikšanu un agrīno brīdināšanu, gan mašīntulkošanu, teksta veidošanu, attēlu atpazīšanu u.c..

Eiropas kontekstā tehnoloģiju attīstībā nozīmīgs aspekts ir reģionu specializācija, kuras ietvaros tiek izmantota jau šobrīd esošo zināšanu, prakšu un infrastruktūras bāze, un kas efektīvi iekļaujas Vienotā tirgus piegāžu ķēdēs*.* Nav viennozīmīgi iespējams noteikt vadošās nozares, tomēr, balsties uz ES plānošanas dokumentiem nozīmīgas nozares būs – mākslīgais intelekts, transports, informāciju komunikācijas tehnoloģoijas, vides zinātnes, biomedicīna un sabiedrības veselība.

Nozīmīgākie šķēršļi mākslīgā intelekta tehnoloģiju attīstībai Eiropā ir datu pieejamība, neskaidrības par esošā tiesiskā regulējuma piemērotību un lēno likumdošanas procesu tā pielāgošanai, kā arī ētiskajiem apsvērumiem, jo īpaši saistībā ar augsta riska mākslīgā intelekta tehnoloģijām. Kā papildu apsvērums minams atbilstošu prasmju un zināšanu trūkums sabiedrībā kopumā.

**II. Latvijas delegācija**

Delegācijas vadītājs: **Jurģis Miezainis,** Ekonomikas ministrijas Parlamentārais sekretārs

Ekonomikas ministrs J. Vitenbergs

Valsts sekretārs E. Valantis

E.M.Režā, 67013147
elizabete.marija.reza@em.gov.lv